钦定古今图书集成/历象汇编/岁功典/第064卷 > 《福建志书》 > 立秋日 史肃
## 钦定古今图书集成/历象汇编/岁功典/第064卷 > 《福建志书》 > 立秋日 史肃

畏景流庭过，凉飔即坐来。物随时共换，人觉老相催。
憩蝶依丛稳，嘶蝉抱树哀。玉簪香好在，墙角数枝开。

===立秋日书事二首　　　　　元周伯琦===大驾流西内，兹辰祀《曲扬》。龙衣遵质朴，马酒荐馨香。
望祭园林邈，追崇庙祐光。艰难思创业，万叶祚无疆。
〈自注国朝岁以七月七日或九日天子与后素服望祭北方陵园奠马酒执事者皆世臣子弟是日择日
南行〉

铁刹标山影。金铺耀日华。龙回秋歇雨，燕落昼翻沙。
苑御调骁骑，宫官葺幰车。《长杨》谁共赋。满耳沸寒笳。
〈自注上京西山上树铁旛竿高数十丈以其下海中有龙用梵家说作此镇之〉
凉亭千里内，相望列东西。秋狝声容备，时巡典礼稽。
《鸨凫》随矢落，豭鹿应弦迷。干豆归时荐，《康庄》颂耄倪。
〈自注上京之东五十里有东凉亭西百五十里有西凉亭其地皆饶水草有禽鱼山兽置离宫巡守于此
岁必猎较〉